U veljači 2016. godine, kad se župan Požeško-slavonske županije Alojz Tomašević, inače umirovljeni brigadni general Hrvatske vojske, spominjao kao vrlo izgledan kandidat za ministra branitelja nakon ostavke Mije Crnoje, Maxportal je objavio tekst da Tomašević mora proći ozbiljnu provjeru.





U tekstu je jasno navedeno da Tomašević ima ozbiljnih “greška” koji bi mogle dovesti do ponavljanja slučaja Crnoja i smjene s ministarske dužnosti. Iako je slovio kao prvi izbor za ministra branitelja, Tomislav Karamarko odustao je od Tomaševića i tadašnjem premijeru Oreškoviću za ministra predložio Tomu Medveda, kojega je u svoju Vladu imenovao i novi premijer Andrej Plenković.

Da je Tomašević imao “ozbiljnih prepreka za ministarsku dužnost” Maxportal je u veljači 2016. doznao upravo iz najužeg vodstva HDZ-a pa danas smiješno zvuče izjave da nisu znali.

Evo teksta objavljenog na Maxportalu 19. veljače 2016. godine:

“Alojz Tomašević, požeško-slavonski župan i general u mirovini, prema pisanju slavonskih medija, prvi je favorit za novog ministra branitelja. I Tomašević je neslužbeno potvrdio da su dogovori pri kraju.



Nakon što je član saborskog Odbora za ratne veterane Željko Dilber u Studiju 4 HTV-a rekao kako će novi ministar branitelja biti netko iz HDZ-a, lokalni su mediji počeli pisati da će to mjesto pripasti baš Tomaševiću. Tomašević je HDZ-ovac, umirovljeni general, ima političko iskustvo, a u vrhu vlasti premalo je pravih Slavonaca.

“Pričekajmo službeni stav i odluku. Ne želim davati preuranjene izjave”, kazao je Tomašević, no nije krio da bi želio postati ministar branitelja, s obzirom na to da pripada populaciji te za se za istu zalaže otkad je stupio na čelo Županije, piše 034portal.

Tomašević je rođen je 1961. godine u Bučju pokraj Pleternice. Oženjen je i otac je troje djece. Hrvatski je branitelj i dragovoljac Domovinskog rata od 1990. godine.

Diplomirao je ekonomiju na Ekonomskom fakultetu u Osijeku, a završio je i Zapovjedno-stožernu i ratnu školu Oružanih snaga RH. Za vrijeme vojne karijere školovan je i u Mađarskoj, Engleskoj, SAD-u te Kanadi. Umirovljen je 30. lipnja 2012. godine u činu brigadnoga generala Hrvatske vojske.

Nakon neuspjeha i brze ostavke Mije Crnoje HDZ je dugo tragao za ministrom i dodatno mjerio svakog kandidata.

Vrh stranke, uključujući i samog predsjednika Tomislava Karamarka, bio je sklon ministarsko mjesto ponuditi dr. Goranu Dodigu, predsjedniku Hrvatske demokršćanske stranke, članici Domoljubne koalicije, no prevladalo je mišljenje da ministar mora doći iz redova HDZ-a.

Kao kandidati spominjani su Zlatko Tomašić, kirurg iz Rijeke, inače dragovoljac Domovinskog rata, i umirovljeni brigadir Zoran Piličić iz HDZ-ova Odbora za branitelje.

Dan-dva kandidat za ministra bio je gradonačelnik Vinkovaca Mladen Karlić, kojega su također ministrom “imenovali” lokalni mediji, no vrh stranke nije htio čuti za njega. Sumnjaju da pripada nekoj čudnoj ”SDP-HDZ koaliciji” na području Vinkovci-Vukovar o kojoj bi se još moglo štošta čuti.

Treba reći da se general Tomašević kao kandidat za ministra branitelja spominjao odmah po formiranju Sabora, ali lobisti Mije Crnoje unutar HDZ-a bili su moćniji.

Po neslužbenim i nepotvrđenim, ali priličito točnim informacijama koje je primio Maxportal, kandidata za ministra branitelja trebalo bi dodatno provjeriti da mu se nakon imenovanja ne bi otkrila ozbiljna “greška” koja bi mogla značiti ponavljanje slučaja Crnoja.”

M. Marković/Foto:hdz.hr